Sanajan kabèh ingaran masakan Thai, ing Thailand ana patang jinis masakan laladan kang asal saka patang laladan utama: Thailand Lor, Thailand Wétan lor (masakan Isan), Thailand Tengah, lan Thailand Kidul. Saben masakan laladan olèh prebawa saka masakan Cina lan masakan nagara-nagara tanggané. Ora kaya kari kas Thailand kang migunakaké bumbon crakèn seger, kari Thailand Kidul nganggo bumbon crakèn garing kang digorèng kaya kari India. Ciri kas liya masakan Thailand Kidul yaiku nganggo santen lan kunir seger. Mayoritas kang ndunungi Thailand Kidul nganut agama Islam. Leluhuré teka saka anak bawana India punjul rong èwu taun kapungkur satemah masakan Thailand Kidul mèmper karo masakan India. Masakan Thailand Wétan lor (Isan) kerep nganggo peresan jeruk, lan kaprabawan déning masakan Laos. Sapérangan gedhé panganan Thai kang kaloka saiki minangka adhaptasi saka masakan Cina kang diwanuhaké ing Thailand déning wong Tio Ciu kang mayoritas wong Cina-Thai. Masakan kang wiwitané asal saka Cina, umpamané: "jok", "kwetiau rad na", "khao kha moo" ("moo pa-loh"), "bamii" (, mi kuah), lan "khao mun gai"